Borough Camden
Camden ( [Kamden]) službeno engleski London Borough of Camden je jedan od 14 borougha Unutrašnjeg Londona (Inner London) metropolitanske grofovije Greater London u kom živi 241,059 stanovnika.

Geografske karakteristike 

Camden leži sjeverno od Westminstera i Londonskog Citya, na teritoriju koji je nekad pripadao historijskoj Grofoviji Middlesex. Proteže se u dužinu od nekih 8 km sve do parka Hampstead Heath na sjeveru.

U okviru njegovih granica leže kvartovi (od sjevera prema jugu); Highgate (djelomično), Hampstead, West Hampstead, Kentish Town, Camden Town, Kilburn (djelomično), Somers Town, St. Pancras, Bloomsbury i Holborn.

Camden ima dugu historiju multietničnosti. Grčke i Irske zajednice postaje od 17. vijeka. Talijanske izbjeglice bježeći od napoleonskih ratova naselile se u dijelovima Hatton Gardensa i Saffron Hilla u Holbornu. Nešto kasnije brojni Nijemci naselili su se u St. Pancrasu, a sredinom 20. vijeka u Camden Townu nastala je velika Ciparska zajednica. 

Etničke manjine čine više od 1 / 5 stanovništva borougha, a najbrojniji su doseljenici iz  Južne Azije i  Afrike.

Historija 

Današnji borough - Camden osnovan je 1965. spajanjem dotadašnjih metropolitanskih borougha; Hampstead, Holborn i St. Pancras. 

Po zapadnom rubu Camdena ide trasa rimskog puta Watling Street, koji se djelomično poklapa sa današnjim cestama Kilburn High Road i Shoot-up Hill. Na jugu kvart Holborn pokriva teren na kom su nekad ležala dva srednjovjekovna naselja Holborn i St. Giles i tri feudalna imanja; Blemondesberi (Blemundsbury), Soke od Portlepoola i Liberty.

Hampstead je bio naselje još za anglosaksonskih vremena, tokom 10. vijeka darovan je kao feud Westminsterskoj opatiji. Naselje St. Pancras bilo je feud Katedrale Svetog Pavla, koja ga je 1086. podijelila na više feudalnih imanja; Pancras, Tothele (Totenhall), Rugmere i  Kennistoune ili Cantelowes. Tokom 15. vijek kralj Henry VI poklonio je Koledžu Eton velik teren u kvartu Chalk Farm, pa je on i danas vlasnik dobrog dijela tog kvarta.

Nakon raspuštanja samostana 1530-ih, njihovi feudi dodijeljeni su džentriji. Zbog tog brojni toponimi u Camdenu nose imena te vlastele, kao Bedford, Southampton i Somers. Camden Town po kom je borough dobio ime, nazvan je tako po  earlu od Camdena, Charles Prattu koji je 1791. darovao zemlju za njegovu izgradnju.
Nakon izgradnje kanala, i dolaska željeznice u 19. vijeku, povećao se broj stanovnika, pa su sela i oranice sjeverno od Holborna isčezli. Danas pansioni, velike stambene zgrade, kolodvori i kilometri pruga ranžirnih kolodvora po južnom i centralnom Camdenu, leže u oštroj suprotnosti pored skupih rezidencijalnih kvartova na sjeveru borougha, gdje su Hampstead i Highgate.

Znamenitosti 

Od historijskih građevina Camden ima kapelu sv. Aethelthrythe, koja je ostatak građevine iz 13. vijeka, kod Elya i nekoliko viktorijanskih gostionica u Holbornu. 
Stara crkva u Pancrasu iz 14. vijeka, potpuno je preuređena 1848., a veća nova je izgrađena 1822.

Parohijska crkva u Hampsteadu je građevina iz sredine 18. vijeka. 

U kvartu Bloomsbury se nalazi neoklasicistička palača British Museuma, pored nje leže brojni istraživački instituti, fakulteti i rektorat Univerziteta u Londonu. Britanska biblioteka je otvorena u St. Pancrasu 1998. Ostale značajne građevine su kvekerska Kuća prijatelja iz 1926, gradska vijećnica iz 1937 i zgrada Instituta Wellcome iz 1932. Poznati orjentir je 189 metara visoki BT toranj iz 1964. (nekadašnji PTT toranj). Nešto sjevernije od ulice Euston u Somers Townu leže željeznički kolodvori Kings Cross (1852.), St. Pancras (1868.) i Euston (1837) iz 19. vijeka.

Camden Town je nekad bio poznat po manufakturnoj proizvodnji namještaja i klavira, a danas po robi za turiste Hatton Garden je centar londonskih trgovina zlatom, srebrom i dijamantima, a ulica Tottenham Court poznata je po specijaliziranim trgovinama. 

Veći parkovi Camdena su Primrose Hill (istočni završetak Regent parka), Parliament Hill, Hampstead Heath, Lincoln’s Inn Fields i Coram’s Fields. 

Oko trga Fitzroy živjeli su i stvarali brojni umjetnici i pisci, kao; John Constable, Virginia Woolf i George Bernard Shaw. Karl Marx je posljednje godine svog života proveo u Camdenu, pokopan je na groblju Highgate, u kom počivaju i drugi slavni ljudi; George Eliot, Radclyffe Hall, Douglas Adams, John Singleton Copley, Sidney Nolan, Herbert Spencer i Michael Faraday.

Izvori

Vanjske veze 

 Camden Council 

Administrativna podjela Engleske
London
Greater London